b'\n_START_ARTICLE_\nIsa Miranda\n_START_PARAGRAPH_\nIsa Miranda (oikealta nimelt\xc3\xa4\xc3\xa4n Ines Isabella Sampietro, 5. hein\xc3\xa4kuuta 1905 Milano \xe2\x80\x93 8. hein\xc3\xa4kuuta 1978 Rooma) oli italialainen n\xc3\xa4yttelij\xc3\xa4._NEWLINE_Maanviljelij\xc3\xa4perheeseen syntynyt Miranda opiskeli Virglio Tallin n\xc3\xa4yttelij\xc3\xa4koulussa, josta h\xc3\xa4n valmistui vuonna 1930. H\xc3\xa4n ty\xc3\xb6skenteli teatterin\xc3\xa4yttelij\xc3\xa4n\xc3\xa4 ja esitti sivurooleja muutamissa elokuvissa. Mirandan elokuvaura k\xc3\xa4ynnistyi varsinaisesti p\xc3\xa4\xc3\xa4osasta Max Oph\xc3\xbclsin elokuvassa Kaikkien nainen (La signora di tutti, 1934). 1930-luvun loppupuolella h\xc3\xa4n oli yksi Italian suosituimmista elokuvan\xc3\xa4yttelij\xc3\xb6ist\xc3\xa4 ja teki muutaman elokuvan my\xc3\xb6s Yhdysvalloissa. Palattuaan kotimaahan Miranda n\xc3\xa4ytteli p\xc3\xa4\xc3\xa4osia Mario Soldatin Malombrassa ja Renato Castellanin Zaz\xc3\xa0ssa (1942), joita pidet\xc3\xa4\xc3\xa4n h\xc3\xa4nen parhaina elokuvinaan._NEWLINE_Toisen maailmansodan j\xc3\xa4lkeen Miranda palasi teatterilavalle, mutta jatkoi samalla my\xc3\xb6s ty\xc3\xb6t\xc3\xa4\xc3\xa4n elokuvan\xc3\xa4yttelij\xc3\xa4n\xc3\xa4. H\xc3\xa4n sai Cannesin elokuvajuhlilla parhaan naisn\xc3\xa4yttelij\xc3\xa4n palkinnon Ren\xc3\xa9 Cl\xc3\xa9mentin elokuvasta Mies tuli merelt\xc3\xa4 (Le mura di Malapaga, 1949). 1950-luvulta l\xc3\xa4htien Miranda ty\xc3\xb6skenteli my\xc3\xb6s televisiossa ja sai tunnustusta runoilijana.'